b'\n_START_ARTICLE_\nRectoria de la parr\xc3\xb2quia de Sant Juli\xc3\xa0 d\'Argentona\n_START_SECTION_\nDescripci\xc3\xb3\n_START_PARAGRAPH_\n\xc3\x89s un conjunt rectoral compost per un petit edifici amb una gran torre, adossat a l\'esgl\xc3\xa9sia de Sant Juli\xc3\xa0. Per la import\xc3\xa0ncia de la jurisdicci\xc3\xb3 eclesi\xc3\xa0stica del lloc, l\'edifici fou ampliat amb la casa que actualment ocupa els terrenys de la Societat Recreativa. Aquesta casa, probablement dels segles XVII i XVIII, ha sofert diverses transformacions, tal com es pot veure a la distribuci\xc3\xb3 de la fa\xc3\xa7ana 8finestres i balconades) malgrat mantenir la porta dovellada.\n_START_SECTION_\nHist\xc3\xb2ria\n_START_PARAGRAPH_\nEssent Argentona sota la jurisdicci\xc3\xb3 de la Baronia dels Desbosc, propietaris del Castell de Burriac i una de les principals baronies del pa\xc3\xads, l\'esgl\xc3\xa9sia parroquial i la seva rectoria tenien una especial import\xc3\xa0ncia respecte d\'altres parr\xc3\xb2quies de la contrada. De fet, segons Francisco Zamora, consta que des de 1676 el rector d\'Argentona era canonge de la Seu de Barcelona._NEWLINE_Segons Carrera i Candi: "En lo segle XVIII los delmes del pa i del vi que prestaven les parr\xc3\xb2quies d\'Argentona, se partian entre dos canonges de Barcelona i lo comte de Solterra, en la proporci\xc3\xb3 que fetes 9 parts, 5 tocaven al cap\xc3\xadtol i 4 al comte. La colecta tenia lloc i quedava dipositada en la casa dita \xc3\xa7a Riera, situada en la pla\xc3\xa7a del dit nom".'